  Наталья Тетерина 11-тӥ толсуре Ижкарысь лулчеберетъя «Металлург» дворецын Удмуртиысь 11 адямиосты но коллективъёсты элькун тӧролэн «Признание» премиеныз пусйизы. Данъетэз улосвылысь пӧртэм удысъёсын адӟем карымон ужасьёс, мерлыко ужен вырисьёс но ӟечлэсьтӥсьёс басьтӥзы, ивортэ Удмуртиысь тӧролэн но кивалтэтлэн пресс-службазы. Ужрадэ люкаськемъёслы вазиськоназ элькун тӧро Александр Бречалов пусйиз, Удмуртиысь дано ужасьёсты но коллективъёсты пусъён сяна, «Признание» премилэн ужпумез – котькуд данъям муртэн элькунын улӥсьёсты тодматыны, мед калык соослэсь адӟем кароз но аслаз вормонъёсыз доры мыноз шуыса. Тӥ, мон зэмзэ верасько, бурдъяськоды монэ, юрттӥськоды мыным ужам. Тӥ улонлэсь кузьым уд возьмаське, котырысьтыды дуннеез асьтэос воштӥськоды Александр Бречалов, Удмуртилэн тӧроез «Признание» премиен пусъемъёс пӧлын Алнаш ёросысь «Писеевское» возёс (кивалтӥсез Николай Михайлов). Арлы быдэ татын ас коньдонэнызы но ас кужыменызы гурт возёс объектъёс пукто, нош толсуре Улын Сыръезь гуртын кафе но клуб усьтӥськозы. Глаз ёросысь «Чура» огазеяськонлэн кивалтӥсез Елена Егорова тыршемен Чура гурт «Гурт интывылъёсты ялан азинтон» федерал программае пыриз. Коркаос пуктон улэ 17 гектар музъем висъязы. Электротыл лэземын ни, али чагыр эстӥськон кыскон ласянь ужъёс мыно.  Озьы ик тӧролэсь данъетсэ басьтэмъёс пӧлын Александра Семёнова, Ижкарысь сӧсыр пиналъёслэн но соослэн анай-атайёссылэн «АССОЛЬ» огазеяськонзылэн кивалтӥсезлэн воштӥсез. Со «Лыжи мечты» проектлэн кивалтӥсез луэ но ӧлексы пиналъёслы гурезьысь куасэн нискылан улсын реабилитаци радъя. Та дырлы ӵектос пыр 100-лэсь ятыр пиналъёс ортчизы ни. Удмуртиысь тӧролэн «Признание» премиеныз пусъем адямиос но коллективъёс: Надежда Зайнакова, «Шаркан-трикотаж» фабрикалэн кивалтӥсез; Алнаш ёросысь «Писеевское» возёс (кивалтӥсез Николай Михайлов); Яр каргуртысь «Солнышко» нылпи садын умоятонъя «Детский сад – дом радости» ӵектосэз быдэстӥсьёс (нылпи садлэн кивалтӥсез Светлана Петухова, ужбергатӥсь-меценат Врам Багдасарян, мыло-кыдо атай Андрей Байбародов); Юрий Васильев, Эгра ёросысь тазалыкез юнматонъя «Ингур» клублэн кивалтӥсез; Леонид Столбов, Сьӧлта ёросысь Бадӟымшур (Пожгурт) гуртысь ужбергатӥсь; Яков Петров, Пичи Пурга ёросысь Улын Юри гуртлэн тӧроез; Елена Егорова, Глаз ёросысь «Чура» предприятилэн кивалтӥсез; Ижкарын «Открытый сад» скверез умоятонъя кичӧлтӥсьёслэн группазы (Елена Колчина, Александр Старков, Дмитрий Данилов но Ирина Загребина); Алексей Рылов, Ува ёросысь Нылга черкогуртысь «Штурман» утчаськись отрядлэн кивалтӥсез; Иеромонах Серафим, Красногорск ёросысь Кокман гуртысь черклэн настоятелез; Александра Семёнова, Ижкарысь сӧсыр пиналъёслэн но соослэн анай-атайёссылэн «АССОЛЬ» огазеяськонзылэн кивалтӥсезлэн воштӥсез. «Признание» премиен пусъён 19 фото Выль ар азьын сӥё-дано ужрадэ вань пыриськисьёслы волонтёръёс Удмуртысь мерлыко ужъюртъёсын дышетскись пиналъёсын лэсьтэм кызэз чеберъян шудонъёс но синпельёс кузьмазы. Александр Бречалов премилэн лауреатъёсызлы выль малпанъёссы но вормонъёссы понна тау кариз но Выль арын выль льӧль малпанъёссы мед быдэсмозы шуыса сӥзиз.  Тодэ вайытом, 2017-тӥ арын «Признание» премиен Вотка ёросысь чорыг будэтонъя «Пихтовка» возёсэз выль технологиосты кутэмез понна пусйизы.  Тегъёс: Ижкар Удмуртия Мерлык данъетъёс АлександрБречалов  